**Előterjesztés Körmend Város Önkormányzatának Képviselő-testülete**

**2014. augusztus 28-i ülésére**

**Tárgy:** A Körmendi Kölcsey Utcai Általános Iskola és Alapfokú Művészeti Iskola Zeneművészeti Tagiskolája tagintézmény-vezetői munkakörének ellátására kiírt pályázat véleményezése

*Tisztelt Képviselő-testület!*

# A körmendi Kölcsey Utcai Általános Iskola és Alapfokú Művészeti Iskola Zeneművészeti Tagiskolája tagintézmény-vezetői munkakörét az elmúlt évben a Szervezeti és Működési szabályzat szerinti helyettesítés keretében Rács Andrea látta el, mert a korábbi tagintézmény-vezető lemondott vezetői megbízatásáról. A munkakör betöltésére a fenntartó Klebelsberg Intézményfenntartó Központ körmendi Tankerülete pályázatot írt ki. A felhívást – jogszabályban meghatározottak szerint – megjelentették a Kormányzati Személyügyi Szolgáltató és Közigazgatási Képzési Központ (a továbbiakban: Személyügyi Központ) internetes oldalán.

A törvényes határidő lejártáig a felhívásra egy pályázat érkezett. Rács Andrea, a tagintézmény szakirányú felsőfokú végzettséggel, több, mint 5 éves pedagógus munkakörben szerzett szakmai gyakorlattal rendelkező pedagógusa nyújtotta be pályázatát. A közoktatási vezető szakirányú szakképzettség megszerzése jelenleg folyamatban van, 2 félévet (4 féléves a képzés) teljesített a pályázó.

Az intézményben megalakult az előkészítő bizottság, mely a pályázati eljárás koordinálását végezte. Az intézmény Szülői Munkaközösségén kívül véleményezte a pályázatot az intézmény valamennyi intézményegysége (zeneiskola, táncoktatás), az intézményi munkaközösségek, a nevelőtestület és az alkalmazotti közösség is. A felsorolt közösségek véleményüket – jogszabályban meghatározottaknak megfelelően – írásban is eljuttatták a pályázat kiírójához.

Valamennyi közösség egyet ért abban, hogy Rács Andrea az elmúlt időszakban a gyermekek érdekeinek messzemenő figyelembevételével, a szülők és a fenntartó elvárásainak is megfelelve vezette a Körmendi Kölcsey Utcai Általános Iskola és Alapfokú Művészeti Iskola Zeneművészeti Tagiskolája szakmai munkáját, irányította működését. További tagintézmény-vezetői megbízását támogatják a véleményező személyek,közösségek.

A fenntartó támogatását is élvezi a pályázó. Rács Andrea sikeresen illeszkedett be az intézményi munkába, a fenntartói elvárásoknak maximálisan igyekezett eddig is megfelelni, elhivatott zenepedagógus. Pályázatából kitűnik, hogy a legfőbb cél a zeneiskola helyzetének stabilizálása, a nevelőtestületben végbemenő generációs váltás zökkenőmentes megteremtése a korábbi nyugdíjazások után. A fenntartói célokkal összhangban tervezi az tagiskola tevékenységének bővítését, új telephelyek létesítését a Körmend környéki általános iskolákban.

Az intézményt működtető önkormányzat az Nkt. 83.§ (3)-(4) bekezdése értelmében jogosult véleményezni a benyújtott pályázatot, kérem a tisztelt Képviselő-testületet, hogy ezt tegye meg.

**HATÁROZATI JAVASLAT**

Körmend város Önkormányzata Képviselő-testülete megismerte a körmendi Kölcsey Utcai Általános Iskola és Alapfokú Művészeti Iskola Zeneművészeti Tagiskolája tagintézmény-vezetői munkakörére kiírt pályázati felhívásra benyújtott egyetlen db. pályázatot. A Képviselő-testület a pályázat megismerésével támogatja Rács Andrea tagintézmény-vezetőként történő kinevezését, és munkájához sok sikert és eredményt kíván.

**Bebes István**

**polgármester**